ഒന്നാംവിള കൊയ്ത്തു പൂര്ത്തിയാകാതെ രണ്ടാം വിളയ്ക്കു ഞാറു പാകല് തുടങ്ങി ചിറ്റൂര്: വിളഞ്ഞ നെല്ല് കൊയ്തെടുക്കാനാവാതെ ദുര്ഘടത്തിലാണെങ്കിലും രണ്ടാം വിളയ്ക്ക് ഞാറുപാകല് ജോലികള് ആരംഭിച്ചിരിക്കുകയാണ് കര്ഷകര്. ഇതിനിടെ ഓലകരിച്ചിലും വ്യാപകമായി കാണപ്പെടുന്നുണ്ട്. ഇന്നലെ താലൂക്കില് മഴ ഇടവിട്ടാണ് പെയ്തത്. വയലുകളില് കൊയ്ത്തുയന്ത്രം ഇറക്കണമെങ്കില് ഒരു ദിവസത്തെ വെയില് ലഭിക്കേണ്ടതായിട്ടുണ്ട്. തൊഴിലുറപ്പ് പണിക്ക് പോവുന്നതിനാല് കൊയ്ത്തിനു സ്ത്രീ തൊഴിലാളികളുടെ ദൗര്ലഭ്യവുമുണ്ട്. തമിഴ്നാട്ടില് നിന്നും വരുന്ന സ്ത്രീ തൊഴിലാളികള്ക്ക് 600 രൂപ കൂലിയും യാത്രക്കൂലിയും നല്കണം. ഇതു കൂടാതെ സ്ത്രീകളെ എത്തിക്കുന്ന ഇടനിലക്കാരനു അന്പതു രൂപ വീതം നല്കേണ്ടതുണ്ട്. ഇതൊക്കെ കര്ഷകര് നല്കാന് തയാറായാലും ആവശ്യത്തിനു തൊഴിലാളികളെ ലഭിക്കാത്തതുമാണ് കൊയ്ത്തു നീളുന്നതിനു കാരണമായിരിക്കുന്നത് . ദീപാവലി അടുത്തു വരുന്നതിനാല് തമിഴ്നാട് തൊഴിലാളികള് കുടുംബകാര്യങ്ങള് നോക്കുന്നതിനുവേണ്ടി പണിയ്ക്കു പോവാറുമില്ല. ഏറെ വിഷമത്തില് കൊയ്തെടുത്ത നെല്ല് മഴ കാരണം ഉണക്കാനാവാത്തതും കര്ഷകര്ക്കു വിനയായിട്ടുണ്ട്. ഇതിനിടെ കൊയ്യാറായ പാടത്ത് പന്നിക്കൂട്ട വിളയാട്ടത്തിലും കൃഷി നാശം വര്ധിക്കുകയാണ്. വിനാശകാരികളായ പന്നികളെ കൊന്നൊടുക്കാന് സര്ക്കാര് ഉത്തരവും ഉണ്ടായിട്ടുണ്ടെങ്കിലും ഇതുസംബന്ധമായ നിബന്ധനകള് അതില് നിന്നും പിന്തിരിക്കുകയാണ്. പന്നികളെ ലൈസന്സുള്ള തോക്കുപയോഗിച്ചു കൊലപ്പെടുത്താന് ജില്ലാ റൈഫിള് ടീം ഉണ്ടെങ്കിലും ഇവര്ക്ക് എല്ലാ സ്ഥലത്തിലുമെത്താന് കഴിയില്ലെന്നതുമാണ് നിലവിലുള്ള സാഹചര്യം.